Listeriose: Dodetal styg skerpArgieffoto (Foto: Parentingupstream, Pixabay) Meer as 700 gevalle van listeriose is reeds in Suid-Afrika bevestig en minstens 61 mense het reeds weens dié siekte gesterf. Aaron Motsoaledi, minister van gesondheid, het dié getalle Maandag tydens ŉ mediakonferensie in Pretoria bevestig. “Daar is 727 gevalle van listeriose in die land deur laboratoriums bevestig. Dit beteken sedert ons vorige mediakonferensie op 5 Desember 2017 het nog 170 bykomende gevalle aan die lig gekom,” het Motsoaledi gesê. “Van hierdie 170 het 51 al voor 5 Desember 2017 gebeur, maar namate ons soektog [na die oorsprong van die uitbreking] voortgaan, het dié gevalle aan die lig gekom. Daarom het daar 119 nuwe gevalle gebeur sedert ons vorige mediakonferensie.” Motsoaledi het by die vorige mediakonferensie gesê 36 mense het al aan listeriose gesterf. “Uit die 727 gevalle wat deur laboratoriums bevestig is, kon ons net 134 van die pasiënte opspoor. Dit is gelykstaande aan 18%,” het hy gesê. “Dit beteken ons het nog ŉ lang pad voor in ons soektog. Van die 134 pasiënte wat opgespoor is, het 61 mense gesterf.” Die minister het gesê ŉ monster wat geneem is van hoender in een van die pasiënte se yskas het positief getoets vir listeria. Die hoender se oorsprong is teruggespoor na die winkel en toe na die slagpale waar dit vandaan kom. As voorsorgmaatreël is die slagpale in kennis gestel van ŉ verbodsbepaling hangende nadere ondersoek. Motsoaledi het gesê al die monsters wat by die abattoir geneem is, het tot dusver negatief getoets vir die stam van die uitbreking. Listeriose gaan gepaard met simptome soortgelyk aan griep soos diarree en koors, lyfseer, braking en swakheid. Dit kan lei tot die infeksie van die bloed of meningo-ensefalitis wat inflammasie van die brein en omliggende weefsel insluit.